Document ID: 32000R2902

Κανονισμός (ΕΚ) αριθ. 2902/2000 της Επιτροπής
της 21ης Δεκεμβρίου 2000
σχετικά με τον καθορισμό, για την αλιευτική περίοδο 2001, των τιμών απόσυρσης και πώλησης των προϊόντων αλιείας που απαριθμούνται στο παράρτημα Ι του κανονισμού (ΕΚ) αριθ. 104/2000 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 104/2000 του Συμβουλίου, της 17ης Δεκεμβρίου 1999, για την κοινή οργάνωση των αγορών των προϊόντων αλιείας και υδατοκαλλιέργειας(1), και ιδίως το άρθρο 20 παράγραφος 3 και το άρθρο 22,
Εκτιμώντας τα ακόλουθα:
(1) Το άρθρο 20 παράγραφος 1 και το άρθρο 22 του κανονισμού (ΕΚ) αριθ. 104/2000 προβλέπουν ότι οι κοινοτικές τιμές απόσυρσης ή πώλησης, για κάθε προϊόν που απαριθμείται στο παράρτημα Ι, καθορίζονται σε συνάρτηση με τη νωπότητα, το μέγεθος ή το βάρος και την παρουσίαση του προϊόντος, εφαρμόζοντας το συντελεστή προσαρμογής της εκάστοτε κατηγορίας προϊόντος, σε ποσό που δεν υπερβαίνει το 90 % της τιμής προσανατολισμού.
(2) Το άρθρο 20 παράγραφος 2 του κανονισμού (ΕΚ) αριθ. 104/2000 προβλέπει ότι η τιμή απόσυρσης μπορεί να πολλαπλασιαστεί επί διορθωτικούς συντέλεστές προσαρμογής στις ζώνες εκφόρτωσης που είναι πολύ απομακρυσμένες από τα κύρια κέντρα κατανάλωσης της Κοινότητας.
(3) Οι τιμές προσανατολισμού για την αλιευτική περίοδο 2001 καθορίστηκαν, για το σύνολο των εξεταζόμενων προϊόντων, από τον κανονισμό (ΕΚ) αριθ. 2764/2000 του Συμβουλίου(2).
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προϊόντων αλιεία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι συντελεστές προσαρμογής που χρησιμεύουν για τον υπολογισμό των κοινοτικών τιμών απόσυρσης και πώλησης των προϊόντων που απαριθμούνται στο παράρτημα Ι του κανονισμού (ΕΚ) αριθ. 104/2000 εμφαίνονται στο παράρτημα Ι.
Άρθρο 2
Οι κοινοτικές τιμές απόσυρσης και πώλησης που ισχύουν κατά την αλιευτική περίοδο 2001 και τα προϊόντα στα οποία αναφέρονται, εμφαίνονται στο παράρτημα ΙΙ.
Άρθρο 3
Οι τιμές απόσυρσης και πώλησης που ισχύουν για την αλιευτική περίοδο 2001 στις ζώνες εκφόρτωσης που είναι πολύ απομακρυσμένες από τα κύρια κέντρα κατανάλωσης της Κοινότητας και τα προϊόντα στα οποία αναφέρονται, εμφαίνονται στο παράρτημα ΙΙΙ.
Άρθρο 4
Ο παρών κανονισμός αρχίζει να ισχύει την 1η Ιανουαρίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Δεκεμβρίου 2000.

Labels: 2
6